Document ID: 32010D0084

DEĊIŻJONI TAL-KUMMISSJONI
tad-9 ta’ Frar 2010
li tistabbilixxi data ta’ skadenza ġdida għas-sottomissjoni ta’ dossiers għal ċerti sustanzi li għandhom jiġu eżaminati skont il-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill
(notifikata bid-dokument numru C(2010) 764)
(Test b’relevanza għaż-ŻEE)
(2010/84/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 rigward it-tqegħid fis-suq tal-prodotti bijoċidali (1), u b’mod partikolari l-Artikolu 16(2) tagħha,
Billi:
(1)
Ir-Regolament tal-Kummissjoni (KE) Nru 1451/2007 jistabbilixxi lista ta’ sustanzi attivi li għandhom jiġu vvalutati, bl-għan tal-inklużjoni possibbli fl-Anness I, IA jew IB għad-Direttiva 98/8/KE (2).
(2)
Għal għadd ta’ taħlitiet ta’ tipi ta’ sustanzi/prodotti inklużi f’dik il-lista, jew il-parteċipanti kollha waqqfu l-parteċipazzjoni tagħhom fil-programm ta’ analiżi, jew ma wasal l-ebda dossier komplet fil-perjodu ta’ żmien speċifikat fl-Artikolu 9 u Artikolu 12(3) tar-Regolament (KE) Nru 1451/2007 għand l-Istat Membru maħtur bħala r-Rapporteur għall-evalwazzjoni.
(3)
Konsegwentement, u skont l-Artikoli 11(2), 12(1) u 13(5) tar-Regolament (KE) Nru 1451/2007, il-Kummissjoni għarrfet lill-Istati Membri skont dan. Fit-13 ta’ Jannar 2009, il-11 ta’ Frar 2009 u l-11 ta’ Marzu 2009 dak it-tagħrif ġie ppubblikat ukoll permezz ta’ mezzi elettroniċi.
(4)
Fi żmien tliet xhur mill-pubblikazzjoni elettronika ta’ dak it-tagħrif, bosta kumpaniji indikaw l-interess tagħhom li jieħdu r-rwol ta’ parteċipant għal xi wħud mis-sustanzi u mit-tipi ta’ prodotti konċernati, skont l-Artikolu 12(1) tar-Regolament (KE) Nru 1451/2007.
(5)
Għalhekk għandha tiġi ffissata skadenza ġdida għas-sottomissjoni tad-dossiers għal dawn is-sustanzi u t-tipi ta’ prodotti skont it-tieni subparagrafu tal-Artikolu 12(3) ta’ dak ir-Regolament.
(6)
Il-miżuri pprovduti f’din id-Deċiżjoni huma f’konformità mal-opinjoni tal-Kumitat Permanenti dwar il-Prodotti Bijoċidali,
ADOTTAT DIN ID-DEĊIŻJONI:
Artikolu 1
Id-data ta’ skadenza l-ġdida għas-sottomissjoni ta’ dossiers għas-sustanzi u t-tipi ta’ prodotti stipulati f’dan l-Anness hija t-28 ta’ Frar 2011.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-9 ta’ Frar 2010.

Labels: 1
0
3
6
12
18